דיכאון עונתי

דיכאון עונתי (Seasonal affective disorder - SAD) הוא סוג של דיכאון המופיע באופן מחזורי בתקופות מסוימות בשנה. הצורה הנפוצה ביותר של ההפרעה נקראת ״דיכאון חורף״, עם זאת אצל חלק קטן מהאנשים ההפרעה יכולה להופיע דווקא בקיץ - מצב נדיר שבו התסמינים שונים מאלה שמאפיינים את דיכאון החורף.

התסמינים של ההפרעה נוטים להחמיר בעונת החורף, בדרך כלל מחודש אוקטובר עד חודש פברואר - תקופה שבה שעות האור מצומצמות באופן ניכר. מחקרים הראו כי קיים קשר בין אור לבין מצב הרוח, שמושפע לרעה משעות חושך ארוכות וחשיפה פחותה לאור השמש ובזמן שהטמפרטורות יורדות. ההפרעה נפוצה יותר בקרב נשים וכן היא שכיחה במיוחד בקרב מבוגרים צעירים בשנות העשרים לחייהם.

 גורמים אפשריים 
בדומה להפרעות נפשיות אחרות, אין גורם יחיד להתפתחותו של דיכאון עונתי, אך הוא קשור לשינויים עונתיים ומופיע לרוב בקרב נשים עם נטייה ביולוגית או סביבתית מסוימת. אחת ההשערות המרכזיות היא שירידה ברמות האור בעונת החורף משפיעה על רמות הסרוטונין - מוליך עצבי המעורב בוויסות מצב הרוח, ועלולה להביא לירידה בתפקוד הרגשי. נוסף על כך נמצא קשר בין רמות גבוהות של מלטונין לבין דיכאון חורף - מצב שעלול לגרום לעייפות מוגברת במהלך העונה.

מחסור בוויטמין D, הנגרם לעיתים מחשיפה מופחתת לשמש, נחשב כגורם אפשרי שמחמיר את הסיכון. היסטוריה משפחתית של דיכאון או הפרעה דו-קוטבית עלולה להוות גורם סיכון נוסף. לעיתים קרובות מאובחנים אנשים עם דיכאון עונתי עם תחלואה נפשית נלווית ובפרט התמכרות לחומרים כמו תרופות מרשם, אלכוהול או סמים. שימוש בחומרים אלה עלול להחמיר את התסמינים, לעורר מחשבות אובדניות ולהוביל לקשיים חברתיים, הפרעות אכילה או חרדה.

 תסמינים 
דיכאון חורף מאופיין בתסמינים דומים לאלה של דיכאון קליני וניתן לאבחן אותו באמצעות הערכה רפואית ופסיכולוגית מקצועית.

תחושת עצבות ברוב ימי השבוע ושעות היום, חוסר עניין בפעילויות שהסבו הנאה בעבר, רמת אנרגיה נמוכה, בעיות שינה קשות, עייפות כרונית, שינויים בתיאבון או בהרגלי התזונה, עלייה או ירידה קצונית במשקל הגוף, בעיות קשב וריכוז, קושי בקבלת החלטות וביצוע משימות, תחושה כללית של חוסר תקווה, מחשבות אובדניות, אשמה וחוסר ערך, התקפי זעם וכעס, התמכרות למאכלים עתירי סוכר ופחמימות והימנעות ממצבים חברתיים.

 טיפול 
250px|ממוזער|שמאל|מנורה המשמשת לטיפול בפוטותרפיה, עם עוצמת הארה של 10,00 לוקס במרחק 25 ס"מ ממנה
הטיפול בדיכאון עונתי כולל מגוון אפשרויות, בהן פוטותרפיה שהיא טיפול באור מלאכותי בעוצמה גבוהה המדמה אור שמש, ומקובל לבצעו במשך כחצי שעה מדי יום. מקובל לשלב טיפול תרופתי באמצעות תרופות נוגדות דיכאון מקבוצת SSRI, טיפולים פסיכולוגיים כמו טיפול קוגניטיבי התנהגותי (CBT) או ייעוץ רגשי.

אורח חיים בריא באמצעות פעילות גופנית סדירה, הפחתת מתחים, שמירה על תזונה מאוזנת, תזונה עשירה בוויטמין D.

 שכיחות 
התופעה אינה שכיחה בישראל ומקיפה רק כאחוז אחד מהאוכלוסייה. היא שכיחה יותר באזורים שבהם שעות החושך ארוכות יותר. השכיחות של דיכאון עונתי משתנה לפי אזור גאוגרפי. במדינות צפוניות כמו קנדה וסקנדינביה, השכיחות נעה בין 1% ל-10%. באמריקה הצפונית נמצאה שכיחות של 1.4%-9.7%, באירופה בין 1.3%-3%, ובאסיה עד 0.9%.

ממחקרים עולה כי נשים סובלות מדיכאון עונתי בשיעור הגבוה פי 5 מזה של גברים. כ-9.96% מהנבדקים חוו אפיזודה עונתית אחת בלבד. בסך הכל 7.52% מהמשתתפים אובחנו כסובלים מדיכאון עונתי חמור או קל, ו-13.4% דווחו על תסמינים דיכאוניים כלשהם הקשורים לעונות השנה. שכיחות התופעה הייתה גבוהה במיוחד בקרב אנשים עם דיכאון חמור 3.02% או הפרעה דו-קוטבית 1.89%, לעומת שיעורים נמוכים יותר בקרב מי שסבלו מדיכאון קל או דיסתימיה.

 קישורים חיצוניים 
 מכבי שירותי בריאות, הפרעה רגשית עונתית (״דיכאון חורף״)-מידע רפואי, מכבי, 8 בפברואר 2022
 רותי פרגר-מאור, דיכאון עונתי (חורף או קיץ): הגדרה,תסמינים, ואיך יוצאים מזה?, מכון דרור פסיכולוגיה וחינוך




 הערות שוליים 

קטגוריה:חורף
קטגוריה:דיכאון